พูดง่าย..ทำยาก
*วันนี้เป็นอีกครั้งที่ “โมนิก้า” ต้องทำตัวเผือกเรื่องชาวบ้าน หลังพรายกระซิบไปได้ยินข่าวคาวของผู้คนในแวดวงตลาดทุนไม่ขาดสาย แถมแต่ละประเด็นก็เป็นเรื่องเกี่ยวกับอนาคตของบริษัทกันทั้งนั้น เดี๊ยนถึงอยากให้แฟนคลับโฟกัสไปที่เรื่องผลประกอบการไตรมาส 2 มากกว่าประเด็นอื่น เพราะเป็นตัวแปรที่บอกให้ทุกคนได้รู้ว่า หุ้นมีโอกาสขึ้นต่อแค่ไหน? หรือแม้กระทั้ง หุ้นมีโอกาสลงต่ออีกไหน?
4 ส.ค. 2560

เจาะกระดาน : โมนิก้าและทีมงาน
*วันนี้เป็นอีกครั้งที่ “โมนิก้า” ต้องทำตัวเผือกเรื่องชาวบ้าน หลังพรายกระซิบไปได้ยินข่าวคาวของผู้คนในแวดวงตลาดทุนไม่ขาดสาย แถมแต่ละประเด็นก็เป็นเรื่องเกี่ยวกับอนาคตของบริษัทกันทั้งนั้น เดี๊ยนถึงอยากให้แฟนคลับโฟกัสไปที่เรื่องผลประกอบการไตรมาส 2 มากกว่าประเด็นอื่น เพราะเป็นตัวแปรที่บอกให้ทุกคนได้รู้ว่า หุ้นมีโอกาสขึ้นต่อแค่ไหน? หรือแม้กระทั้ง หุ้นมีโอกาสลงต่ออีกไหน?
*ด้วยเหตุนี้ถึงทำให้แนวคิดของเดี๊ยนเกี่ยวการลงทุนในช่วงหลังๆ เน้นไปที่เรื่อง take profit ผสมผสานกับการเล่นตามน้ำในบางครั้งบางคราว บวกกับรูปแบบการเล่นของนักลงทุนแกนหลักเน้นไปที่เรื่องของหุ้น P/E ต่ำ “โมนิก้า” ถึงมองไม่เห็นหนทางที่ดัชนีจะถีบตัวขึ้นไปยืนเหนือ 1,600 จุดอย่างมั่นคง จึงเลิกหวังดัชนีจะวิ่งยาวๆ เหมือนเช่นเมื่อปีก่อนไงล่ะค่ะ
*วันนี้ไม่ต้องถามว่า เข้าตัวไหน? ออกตัวไหน? เพราะรู้แค่ว่า ขายหุ้นเมื่อความจริงปรากฏดีที่สุด หุ้นหลายตัวที่ขึ้นมาทำนิวไฮถูกเทขายอย่างถ้วนหน้า ขณะเดียวกันก็พบว่า หุ้นบางตัวกำลังทะยานขึ้นไปหายอดเดิม ล้วนเป็นภาพมุมเดิมที่นักเล่นต้องใช้ความไวมากขึ้นกว่าเก่า  “โมนิก้า” ถึงไม่มีความจำเป็นต้องสาธยายอะไรให้ฟังมากมาย เพราะวิธีคิดต่างจากวิธีปฏิบัติ (พูดง่ายทำยาก)นะซี
*เหมือนกับประเด็นการไล่บี้ข้อมูลจากผู้สอบบัญชี “ไพรซ์วอเทอร์เฮาส์คูเปอส์” ของสำนักงาน ก.ล.ต. ซึ่งกำลังเป็นที่พูดถึงกันอย่างกว้างขวางในเวลานี้ มันเหมือนฉากหนังบางตอนที่ทำขึ้นมาเพื่อให้ผู้ชมรู้สึกตื่นเต้น เพราะเอาเข้าจริงๆ ก็คงไม่มีอะไรเกิดขึ้นอีกตามเคย “โมนิก้า” ถึงไม่อินกับบทละครที่ถูกแต่งขึ้นมาในเที่ยวนี้ หลังแต่ละฝ่ายมีกำแพงไม่ให้อีกฝ่ายเข้าไปถึงพะยะค่ะ
*ถ้าผู้คนในตลาดหุ้นยังไม่เข้าใจสิ่งที่เกิดขึ้นในเที่ยวนี้ “โมนิก้า” ขออนุญาตย้อนเหตุการณ์กลับไปเมื่อ 10 กว่าปีก่อน ซึ่งตอนนั้นบริษัทจดทะเบียนก็มีปัญหาเรื่องงบการเงินในลักษณะนี้ พร้อมกับมีการเรียกร้องหาคนรับผิดชอบสิ่งที่เกิดขึ้น ผลปรากฏออกมาเป็นไงรู้ไหม? ไม่มีใครถูกเชือดจากตัวเลขบัญชีที่มีปัญหา เดี๊ยนถึงเชื่อว่า เที่ยวนี้ กลต. ก็คงมีแต่ขนมจีน(ไร้น้ำยา)อีกตามเคย เชื่อน้องโมเถอะ!
*เช่นเดียวกับละครโรงใหญ่เรื่อง 100 หุ้นที่มีธรรมภิบาล พร้อมกับเปิดช่องให้ 11 บลจ. เข้ามาลงทุนแบบเต็มเหนี่ยว “โมนิก้า” มองเป็นเรื่องที่ดีมากในการส่งเสริมหุ้นประเภทนี้ แต่ก็อดใจไม่ได้ที่จะพูดถึงหุ้นธรรมาภิบาลยอดแย่อย่าง CPALL เพราะยังเห็นรายชื่อบางกองทุนกอดหุ้นตัวนี้อยู่เลย เดี๊ยนถึงมองหลายสิ่งหลายอย่างที่เกิดขึ้นในปีนี้ มันเป็นเพียงวาทะกรรมเพื่อทำให้ภาพพจน์ดูดีขึ้น แต่เนื้อในยังคงกลวงโบ๋เหมือนเช่นเคยแบบนี้ มันเป็นเรื่องที่ทำให้ผู้หลักผู้ใหญ่บางท่านละเหี่ยใจนะจะบอกให้
*คล้ายคลึงกับกรณีของโบรกเกอร์หน้ามนจอมฉกกำลังเผชิญกับมรสุมหลายลูกถาโถมเข้าใส่ไม่เว้นแต่ละสัปดาห์นั้น “โมนิก้า” มองเป็นเรื่องของเจ้ากรรมนายเวรมาทวงของที่ถูกพรากเอาไปจากอ้อมอก บวกกับดวงของเจ๊สายวัดกำลังอยู่ในช่วงตกสุดๆ จึงน่าจะมีเรื่องอะไรตามหลังมาอีกแน่ๆ ล่าสุดได้ยินข่าวจากแมงลือแถวถนนวิภาวดีว่า ต้องทำรายงานข้อเท็จจริงเกี่ยวกับข่าวฉาวส่งให้สำนักงาน ก.ล.ต. ตรวจสอบอีกทอดหนึ่งแบบนี้ เลยกลายเป็นหนังเรื่องยาวที่ต้องติดตามดูกันให้ดีจ้า
*เม้าท์เรื่องชาวบ้านเยอะพอสมควรแล้ว “โมนิก้า” ขอย้อนกลับมาเรื่องหุ้นที่มีฟอร์มร้อนแรงอย่าง BH กันนิดหนึ่งดีกว่า ล่าสุดเห็นหุ้นเด้งขึ้นมาปิดที่ 188.50 บาท บวกไป 7.50 บาท หรือขึ้นไป 4.15% ด้วยมูลค่า 990 ล้านบาท พร้อมกับแสดงความต้องการขึ้นไปทดสอบแนวต้าน 195 บาทอีกครั้ง เดี๊ยนถือเป็นช็อตดันราคาของกองทุนตัวแสบ ไม่มีประเด็นอื่นต้องคิดให้รกสมองจ้า
*เหมือนกับในรายของ AMATA กระชากขึ้นพรวดพราด ก่อนจะมาปิดที่ระดับ 16.70 บาท บวกไป 1.20 บาท หรือขึ้นไป 7.75% ด้วยมูลค่า 530 ล้านบาท ทั้งที่ภาพใหญ่ของหุ้นยังอยู่ในทิศทางขาลง มันเป็นช็อตที่มีความเสี่ยงสูงมากๆ แต่ถ้ามองการเคลื่อนตัวของหุ้นเป็นแบบ w-shape ย่อมเป็นช็อตที่น่าลุ้นเลยทีเดียว เพราะยอดของหุ้นในเที่ยวนี้อยู่แถว 18 บาทนะซี
*คล้ายคลึงกับกรณีของหุ้น ASIAN เด้งขึ้นมาปิดที่ 12.30 บาท บวกไป 0.80 บาท หรือขึ้นไป 7% ด้วยมูลค่า 150 ล้านบาท  ย่อมกระตุ้นผู้เล่นมองยอดแรกที่บริเวณ 14 บาท หากผ่านขึ้นไปได้ค่อยมองยอดถัดไปที่บริเวณ 16 บาท  ซึ่งเป็นสูตรสำเร็จของหุ้นที่เริ่มวิ่งกลับขึ้นมาอีกครั้ง บวกกับวันนี้ยังเทรดกันบนค่า P/E 17 เท่า ย่อมเปิดช่องให้แมงเม่าเข้ามาตะลุยกันสุดติ่งอีกรอบนะคะ
*ไหนๆ เม้าถึงการเล่นตามน้ำมาทั้งหมด โมนิก้า” คงต้องหันไปมอง CHG เป็นลำดับถัดไป หลังหุ้นแกว่งตัวขึ้นอย่างต่อเนื่อง ก่อนจะลงเอยที่ระดับ 2.68 บาท บวกไป 0.06 บาท หรือขึ้นไป 2.30% ด้วยมูลค่า 240 ล้านบาท มันทำให้เชื่อว่า หุ้นจะขึ้นไปตั้งฐานแถวบริเวณ 2.80 บาท ต่อจากนั้นจะถีบตัวขึ้นไปทดสอบแนวต้าน 3 บาทในภายหลัง จึงเป็นช็อตที่น่าตามไปดูเป็นอย่างยิ่งเจ้าค่ะ